Rubrieke - Landbousake -
Landbounuus: 19 Augustus 2017
Vandag in die nuus:
‘n Konsepdokument kan veesiektes beheer;
die Clanwilliam veldblomskou word gekanselleer;
Wes-Kaapse volstruise loop deur onder voëlgriep;
en genomiese waardes vir Beefmasters binnekort beskikbaar.
’n Konsepdokument oor die registrasie, goedkeuring, naspeurbaarheid en rekordhouding oor die beweging van diere in Suid-Afrika, is onlangs deur die departement van landbou, bosbou en vissery gepubliseer. Die doel van die dokument is om veesiektes te beheer. Indien dit geïmplementeer word, kan dit ook vir die sektor heelwat bemarkingsgeleenthede inhou.
Die veldblom-uitstalling by vanjaar se Clanwilliam veldblomskou, sal nie voortgaan nie. Weens die droogte is daar baie min blomme in die veld en volgens ‘n lid van die vereniging, Alida Stone, lê hulle prioriteit nou by die bewaring van die veld.
Tweeduisend volstruise in die Heidelberg-omgewing in die Wes-Kaap, moet van kant gemaak word ná die H vyf N agt stam van voëlgriep op twee plase in die streek uitgebreek het. Beide plase is onder kwarantyn geplaas nadat die voëls positief getoets het vir die virus.
Genomiese waardes vir Beefmaster-beeste word aan die einde van Augustus bekendgestel. Dit maak heelwat nuwe deure oop vir telers van dié ras, veral wat seleksie en besluitneming betref. Die stelsel sal veral waardevol wees by die meting en waarneming van aspekte soos maternale eienskappe en vrugbaarheid.